《壶中仙 和冰持重上嘉州读书楼志感原韵》
清代·潘榕

江天一览，任纵横眼界，胸襟开阔。赤壁乌台休再问，吊古能无悲恻。

时数限人，文章憎命，争奈临宫磨蝎。琼楼玉宇，高歌犹想音节。

闻道白下君家，几椽老屋，筑傍毗陵侧。也是坡公侨寓处，旧迹曾留故宅。

藤树池亭，蓬蒿瓦砾，今昔沧桑劫。蜀山吴水，羁愁乡梦千叠。

作者简介：潘榕（1865—1929），字荫荪，又字印僧。祖籍浙江山阴。清光绪间曾任乐厂盐大使职，后定居成都。有《吟秋馆诗词抄》，弹词《问铃》、《吊潇湘》等。